31993D0436
L 202/31
JURNALUL OFÍCIAL AL UNIUNII EUROPENE
DECIZIA COMISIEI
din 30 iunie 1993
de stabilire a anumitor condiții speciale care reglementează importurile de produse pescărești din Chile
(93/436/CEE)
COMISIA COMUNITĂȚILOR EUROPENE,
având în vedere Tratatul de instituire a Comunității Economice Europene,
având în vedere Directiva 91/493/CEE a Consiliului din 22 iulie 1991 privind condițiile sanitare pentru producția și comercializarea produselor pescărești (1), în special articolul 11,
întrucât un grup de experți ai Comisiei a efectuat o vizită în Chile pentru a verifica condițiile în care sunt produse, depozitate și expediate către Comunitate produsele pescărești;
întrucât prevederile legislației chiliene privind inspecția sanitară și monitorizarea produselor pescărești pot fi considerate echivalente cu cele prevăzute în Directiva 91/493/CEE;
întrucât Servicio nacional de pesca (Sernap), autoritatea chiliană competentă, și departamentul său „Sanidad pesquera” sunt capabile să verifice efectiv aplicarea legilor în vigoare;
întrucât procedura pentru obținerea certificatului de sănătate menționat la articolul 11 alineatul (4) litera (a) din Directiva 91/493/CEE trebuie să includă stabilirea unui model de certificat, cerințele minime privind limba (limbile) în care trebuie întocmit acesta și calificările persoanei împuternicite să-l semneze;
întrucât, conform articolului 11 alineatul (4) litera (b) din Directiva 91/493/CEE, pe ambalajele produselor pescărești ar trebui aplicată o etichetă precizând numele țării terțe și numărul aprobării pentru unitatea de origine sau vasul de prelucrare a peștelui;
întrucât, conform articolului 11 alineatul (4) litera (c) din Directiva 91/493/CEE, trebuie întocmită o listă a unităților și/sau a vaselor de prelucrare aprobate; întrucât această listă trebuie întocmită pe baza unei comunicări a serviciului Sernap către Comisie; întrucât, prin urmare, Sernap trebuie să asigure respectarea prevederilor adoptate în acest sens la articolul 11 alineatul (4) din Directiva 91/493/CEE;
întrucât Sernap a furnizat asigurări oficiale privind respectarea normelor stabilite prin capitolul V din anexa la Directiva 91/493/CEE și privind respectarea cerințelor echivalente cu cele stabilite prin respectiva directivă pentru aprobarea unităților și vaselor de prelucrare;
întrucât măsurile adoptate în prezenta decizie sunt în conformitate cu avizul Comitetului veterinar permanent,
ADOPTĂ PREZENTA DECIZIE:
Articolul 1
Sernap, departamentul din cadrul Ministerului Economiei, Lucrărilor Publice și Reconstrucției din Chile, este autoritatea chiliană competentă care verifică și certifică faptul că produsele pescărești sunt în conformitate cu cerințele Directivei 91/493/CEE.
Articolul 2
Produsele pescărești originare din Chile, cu excepția moluștelor bivalve, a echinodermelor, a tunicatelor și a gasteropodelor marine în orice formă, trebuie să îndeplinească următoarele condiții:
1.
fiecare livrare trebuie să fie însoțită de un certificat de sănătate înseriat, în original, completat corespunzător, semnat, datat și care conține o singură coală, în conformitate cu modelul din anexa A la prezenta decizie;
2.
trebuie să provină din unități sau vase de prelucrare aprobate, cuprinse în lista din anexa B la prezenta directivă;
3.
cu excepția produselor pescărești congelate, în vrac, destinate fabricării de produse alimentare conservate, toate ambalajele trebuie să aibă marcate cuvântul „Chile” și numărul aprobării pentru unitatea de origine sau vasul de prelucrare, cu litere indelebile.
Articolul 3
(1) Certificatele menționate la articolul 2 alineatul (1) trebuie întocmite în cel puțin una din limbile oficiale ale statului membru în care se fac controalele.
(2) Certificatele trebuie să menționeze numele, calitatea și să poarte semnătura reprezentantului Sernap și ștampila oficială a Sernap, într-o culoare diferită de restul documentului.
Articolul 4
Prezenta decizie se aplică de la 1 iulie 1993.
Articolul 5
Prezenta decizie se adresează statelor membre.
Adoptată la Bruxelles, 30 iunie 1993.